
RAPORT

asupra  propunerii legislative privind completarea articolului 2 din Ordonanţa Guvernului nr. 66/1999 pentru aderarea României la Convenţia cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu propunerea legislativă privind completarea articolului 2 din Ordonanţa Guvernului nr. 66/1999 pentru aderarea României la Convenţia cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961, trimisă cu adresa nr. Pl.x.155 din 11 iunie 2013,  înregistrată cu nr. 31/755 din 12 iunie 2013.
Potrivit prevederilor art. 75 din Constituţia României, republicată şi ale art. 92 alin. (8) pct. 1 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este prima Cameră sesizată. 
Consiliul Legislativ a avizat favorabil iniţiativa legislativă, cu observaţii şi propuneri, conform avizului nr. 497 din 4 iunie 2013.

Propunerea legislativă supusă dezbaterii are ca obiect de reglementare completarea art. 2 din Ordonanţa Guvernului nr. 66/1999 pentru aderarea României la Convenţia cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961. Potrivit Expunerii de motive, intervenţia legislativă are ca scop fluidizarea modului de întocmire a documentelor necesare ocupării unui loc de muncă, pentru efectuarea de studii, derularea unor proceduri administrative sau altele asemenea. Totodată, se introduce şi modelul de apostilă trilingvă, adoptat de către Conferinţa de la Haga privind dreptul internaţional privat în anul 2012.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă mai sus menţionată, expunerea de motive şi avizul favorabil al Consiliului Legislativ  în şedinţa din 10 septembrie 2013.
La lucrările Comisiei a participat, în calitate de invitat, domnul Florin Aurel Moţiu, secretar de stat în Ministerul Justiţiei.

Din numărul total de 26 de  membri ai Comisiei juridice, de disciplină şi imunităţi au participat la şedinţă 21 deputaţi.
Ca urmare a dezbaterilor s-a constat că prevederile propuse prin iniţiativa legislativă ar presupune ca toate misiunile diplomatice şi oficiile consulare ale României să dispună de o bază de date cu numele şi specimenele de semnături şi de sigiliu de la toate instituţiile emitente. În condiţiile în care evidenţa specimenelor de semnături şi de sigiliu se realizează în România pe suport de hârtie, operaţiunile prealabile de verificare a semnăturilor şi sigiliilor vor fi extrem de dificil de efectuat la misiunile diplomatice şi oficiile consulare ale României.
 Sistemul propus prin iniţiativa legislativă contravine principiului descentralizării care a stat la baza delegării, prin lege, către instituţiile prefectului a competenţelor în materie de apostilare a actelor administrative. Instituţia unei proceduri prealabile de verificare la instituţiile din România ar lipsi reglementarea de eficienţă, iar aria de extrem de extinsă a autorităţilor interne ce eliberează documente administrative şi nivelul de expertiză cerut ar putea favoriza circulaţia documentelor falsificate.
În urma dezbaterilor, membrii Comisiei au hotărât, cu unanimitate de voturi să propună plenului Camerei Deputaţilor respingerea propunerii legislative privind completarea articolului 2 din Ordonanţa Guvernului nr. 66/1999 pentru aderarea României la Convenţia cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961.
În raport de obiectul şi conţinutul său, propunerea legislativă face parte din categoria legilor ordinare.
                  PREŞEDINTE,                                    SECRETAR
            Bogdan Liviu CIUCĂ                Theodor-Cătălin NICOLESCU

Consilier parlamentar, Paul Şerban

